Пазнай Кобрын

Пазнай Кобрын — навігацыйна-турыстычны інтэрнэт-партал аб Кобрыне і Кобрынскім раёне. З’яўляецца сумесным праектам ДУА «СШ № 6 г. Кобрына» і аддзела культуры Кобрынскага райвыканкама. Адкрыты летам 2019 года. Змяшчае апісанні больш за 400 памятных месцаў Кобрына і Кобрынскага раёна, складзеныя як краязнаўцамі, так і звычайнымі гараджанамі. Прызёр Інтэрнэт-прэміі «ТІБО-2021» у намінацыі «Адукацыя і навука».

Сайт прадугледжвае навігацыю з дапамогай сістэмы QR-кодаў. На многіх кобрынскіх помніках архітэктуры, гісторыі і культуры размешчаны інфармацыйныя таблічкі з QR-кодамі. Злічыўшы код камерай, спецыяльная праграма распазнае код і адкрые патрэбную старонку партала «Пазнай Кобрын», тэкст якой можна прачытаць або праслухаць.

 Гісторыя 
У 2019 годзе ДУА «СШ № 6 г. Кобрына» і аддзелам культуры Кобрынскага райвыканкама быў распрацаваны праект «Пазнай Кобрын». У аснове праекта ляжыць уласная распрацоўка платформы «Planet Guide», якая дазваляе атрымаць топ турыстычных месцаў і славутасцей рэгіёна. Ён з’яўляецца далейшым развіццём і ўдасканаленнем партала «Турыстычны Кобрын», які з’яўляецца прызёрам конкурсаў «ТІБО-2014» і «ТІБО-2016», і дазваляе працаваць з усімі сучаснымі тыпамі мабільных прылад.

Кобрын стаў першым горадам Брэстчыны, дзе пачалі рэалізацыю праекта па аснашчэнні QR-кодамі помнікаў культуры. У 2016 годзе атрымалі коды першыя аб’екты, у ліку якіх Стэла гарадоў-пабрацімаў, надмагілле Міцкевічаў, калумбарый, помнік рускім воінам, якія атрымалі першую перамогу над войскамі Напалеона ў межах Расіі 15 ліпеня 1812 года, Сувораўскі дуб ля аграгарадка Дзівін. Артыкулы аб Кобрыне пісаліся мясцовымі краязнаўцамі і работнікамі Кобрынскага ваенна-гістарычнага музея імя А. В. Суворава.

Пры напісанні былі выкарыстаны ўнікальныя архіўныя матэрыялы і багатая творчая спадчына А. Мартынава — стваральніка і першага дырэктара музея.

У 2020 годзе з’явіліся новыя версіі 3D-экскурсій з панарамнымі фатаграфіямі па ўсім горадзе, а ў 2021 годзе — па залах музея і сядзiбнаму дому А. В. Суворава. У 2020 годзе пачата праца па аблічбоўцы старых фатаграфій з фондаў музея і прыватных калекцый грамадзян, на аснове якіх з дапамогай нейронных сетак адноўлена ў колерах аблічча горада ў XX стагоддзі. У 2021 годзе распрацаваны ўнікальныя маршруты «Назад у 80-я», «Гістарычны цэнтр Кобрына» з выкарыстаннем мабільных прылад.

У 2021 годзе партал рэкамендаваны Міністэрствам адукацыі Рэспублікі Беларусь пры правядзенні мерапрыемстваў у межах інфармацыйна-адукацыйнага праекта «Школа актыўнага грамадзяніна».

З’яўляецца крыніцай для правядзення краязнаўчай працы, класных і інфармацыйных гадзін, выхавання падрастаючага пакалення.

 Спасылкі 
 Пазнай Кобрын — навігацыйна-турыстычны інтэрнэт-партал аб Кобрыне і Кобрынскім раёне.
 Пазнай Кобрын у Instagram
 Пазнай Кобрын у OK

Катэгорыя:Руская мова ў інтэрнэце
Катэгорыя:Сайты Беларусі
Катэгорыя:Турызм у Беларусі
Катэгорыя:Культура Кобрынскага раёна